**Λευκάδα 30/08/2021**

**Ομιλία Παρουσίασης Βιβλίου**

**Δρ. Ξενοφώντα Βεργίνη**

Καλησπέρα σε όλους και στον καθένα σας ξεχωριστά, Επίσημους και ανεπίσημους, μικρούς και μεγάλους.

Κυρίες και κύριοι, φίλες και φίλοι, αγαπητοί συμπατριώτες.

Με βαθιά συγκίνηση σας αντικρίζω απόψε! Πολλές φορές στάθηκα μπροστά και ανάμεσά σας όλα αυτά τα χρόνια που ασχολούμαι ιδιαίτερα με τα κοινά, για να σας ενημερώσω ή να απολογηθώ για τα έργα μου.
Και στάθηκα με ειλικρίνεια, με εντιμότητα και αντικειμενικότητα. Με ενδιαφέρον και αγάπη για τον τόπο και τους ανθρώπους του. Γιατί για μένα σε όλη μου τη ζωή,  ΚΕΝΤΡΟ ενδιαφέροντος και αγάπης είχα και έχω τον άνθρωπο και τον συνάνθρωπο.Kαι ως μέσο επικοινωνίας είχα και έχω την αλήθεια και τον σεβασμό, δίνοντας πρώτος το παράδειγμα της υπευθυνότητας, της εργατικότητας και αποτελεσματικότητας.

Απόψε, όμως, είναι για μένα μια άλλη βραδιά, ξέχωρη. Απόψε, ήρθατε όχι να ακούσετε εμένα, αλλά να ακούσετε για μένα. Για τη γέννησή μου και τις σπουδές μου, για τη πορεία και ιστορία της ζωής μου και για το μέχρι σήμερα έργο μου, που αναφέρονται στο βιβλίο «**Βεργίνης Ξενοφών, Πέρα απ’ τον Ορίζοντα**», **της Ιουστίνης Φραγκούλη-Αργύρη.**

Ευχαριστώ τον Σεβασμιώτατο Μητροπολίτη της Μητροπόλεως Άρτης **κ.κ. Καλλίνικο** (τον εξαιρετικό φοιτητή μου),τον Πρωτοσύγγελο **πατέρα Κοσμά** εκπρόσωπο του Σεβασμιώτατου Μητροπολίτη μας Λευκάδας & Ιθάκης **κ.κ Θεόφιλο**, τον Πανσιολογιώτατο Αρχιμανδρίτη Ηγούμενο της Ιεράς Μονής Παφανερωμένης **κ.κ. Νικηφόρο** και τους παρευρισκόμενους ιερείς της Ιεράς Μητροπόλεως Λευκάδας & Ιθάκης.

 Τη Περιφερειάρχη Ιονίων Νήσων, κυρία Ρόδη Κράτσα– Τσαγκαροπούλου, πρώην Αντιπρόεδρο της Βουλής της Ε.Ε., τον Βουλευτή Λευκάδος κύριο Αθανάσιο Καββαδά και Δήμαρχο Λευκάδος, κύριο Χαράλαμπο Καλό, για τα καλά και επαινετικά τους λόγια.

Ιδιαίτερα, ευχαριστώ τους εκλεκτούς και κορυφαίους ομιλητές της βραδιάς, που αντιπροσωπεύουν τις επιστήμες, τη πολιτική και τον πολιτισμό, τη εκκλησία και την επιχειρηματικότητα.

**Συγκριμένα:** τον Καθηγητή, Βουλευτή και Α’ Αντιπρόεδρο της Βουλής των Ελλήνων και φίλο κύριο **Αλέξη Μητρόπουλο**, τον Καθηγητή Πανοσιολογιώτατο Αρχιμανδρίτη **Απόστολο Καβαλιώτη**, την Καθηγήτρια **Δέσποινα Καλέζου,** τον γνωστό επιχειρηματία, Πρόεδρο του Ελληνοτουρκικού Επιμελητηρίου και Επίτιμο Πρόξενο του ΕΛ ΣΑΛΒΑΔΟΡ κύριο **Παναγιώτη Κουτσίκο**, την γνωστή εκδότρια, κυρία **Ελένη Κεκροπούλου**, και τέλος την συγγραφέα του βιβλίου διεθνώς γνωστή δημοσιογράφο κυρία **Ιουστίνη Φραγκούλη - Αργύρη.** Επίσης, όχι λιγότερο τις κυρίες Γωγώ Πολίτη και Μαρία Βεργίνη – Λογοθέτη για την απίστευτη δουλειά τους να δακτυλογραφούν και να σκανάρουν χειρόγραφα και φωτογραφίες επί μία διετία προκειμένου να ολοκληρωθεί το βιβλίο.

**Λίγα λόγια για την συγγραφέα, την εκδότρια και το βιβλίο**.

Την **Ιουστίνη Φραγκούλη - Αργύρη** γνώριζα από περιγραφές και αναφορές του πατέρα της και φίλο μου μακαριστού παπά-Φραγκούλη και μέσα από την ανάγνωση και μελέτη των βιβλίων και άρθρων της. Προσωπικά τη γνώρισα, όπως και η ίδια ανέφερε στο σπίτι μιας κοινής φίλης μας της κυρίας Σοφίας Ντούσια. Μετά από κάποιες συναντήσεις – συζητήσεις, εμπιστεύτηκα στο ταλέντο και την προσωπικότητά της τη συγγραφή της βιογραφίας μου, με τον τίτλο «ΞΕΝΟΦΩΝ ΒΕΡΓΙΝΗΣ- **Πέρα απ’ τον Ορίζοντα**».

Το βιβλίο είναι βιογραφία ή αυτοβιογραφία; Είναι βιογραφία, αφού άλλος είναι ο συγγραφέας και άλλος ο βιογραφούμενος. Θα ήταν αυτοβιογραφία, αν το ίδιο πρόσωπο ήταν συγγραφέας και βιογραφούμενος.

Όμως, στη συγκεκριμένη περίπτωση, η συγγραφέας πρωτοτυπεί και δίνει στη βιογραφία μια άλλη γραφή και παρουσίαση. Η συγγραφέας, βάζει συχνά τον βιογραφούμενο να ομιλεί σε πρώτο πρόσωπο και για τα προσωπικά του, αλλά και για τα ιστορικά, κοινωνικά, πολιτικά και οικονομικά γεγονότα, που συμβαίνουν κατά την πορεία της ζωής του. Και τα παραθέτει, αυτοτελώς, ως ιστορικές μαρτυρίες και ως αποδεικτικά στοιχεία και τεκμήρια.

Με αυτό τον τρόπο η συγγραφέας, δημιουργεί μια νέα Σχολή Βιογραφίας, όπου σκιαγραφεί και ξεδιπλώνει την προσωπικότητα του βιογραφούμενου. Και ο βιογραφούμενος περιγράφει, αναλύει και αξιολογεί, με δική του ευθύνη, τα κοινωνικά, οικονομικά και πολιτικά γεγονότα, που έλαβαν χώρα κατά τον βιογραφούμενο χρόνο της ζωής του.

Είναι προφανές ότι το πείραμα πέτυχε γιατί, συγγραφέας και βιογραφούμενος συμφώνησαν σε δυο βασικές αρχές: την ελευθερία έκφρασης του λόγου και την προσωπική ευθύνη διατύπωσης του λόγου.

Το αποτέλεσμα, είναι μία εξαιρετικά προσεγμένη δουλειά, ένα σοβαρό βιβλίο, που εκτός από τα προσωπικά βιογραφικά στοιχεία, περιλαμβάνονται και γεγονότα τοπικής, εθνικής και διεθνούς εμβέλειας με επιστημονική τεκμηρίωση.

Βέβαια, το βιβλίο χρειαζόταν και τον μάστορά του. Και αυτός δεν είναι άλλος από την εκδότρια μου και το επιτελείο της. Η κυρία **Ελένη Κεκροπούλου** με την άρτια επιστημονική και συγγραφική της κατάρτιση και δράση, το ταλέντο της επικοινωνίας και τη γλυκύτητα της συμπεριφοράς της έδωσε ένα βιβλίο με εξαιρετική, εσωτερική διάταξη και επεξεργασία και ζηλευτή καλαίσθητη εμφάνιση.

Ελένη μου σ ’ευχαριστώ μια φορά για την άψογη συνεργασία που είχαμε.

**Και τώρα, λίγα λόγια από μένα… για μένα.**

Είμαι το έβδομο παιδί από τα οκτώ (8) μιας φτωχής και έντιμης αγροτικής οικογένειας.

Γεννήθηκα από μεγάλους γονείς, αλλά νέους στην ψυχή, σε μια παγωμένη,βροχερή και ανεμοδαρμένη νύχτα του Φλεβάρη, όπως η μοίρα τόθελε, αφού οι κάποιες προσπάθειες να μην δω το φως του ήλιου, απέτυχαν.

Ανήκω στη γενιά των ανθρώπων που στα παιδικά τους χρόνια γνώρισαν τις καταστροφές του Β’ Παγκοσμίου Πολέμου, την κατοχή και τον θλιβερό και αιματηρό εμφύλιο πόλεμο. Έζησα τη σκλαβιά των κατακτητών, Ιταλών και Γερμανών. Έζησα στο πετσί μου τις διώξεις, τις απογοητεύσεις και τα φρικτά εγκλήματα του εμφυλίου εκατέρωθεν. Έζησα τις μαυροφορεμένες μάνες, τα ορφανά παιδιά, τη πείνα και τη δυστυχία. Καμιά νύχτα ήρεμη από τα γαβγίσματα των σκυλιών και τα ποδοπατήματα των αλόγων. Και όμως, επιζήσαμε, ενάντια στα σημεία των καιρών.

Με επιμονή και υπομονή, εργατικότητα και σκληρή δουλειά και ενωμένη όλη η οικογένεια των δέκα ατόμων, ως μια γροθιά, τραβήξαμε μπροστά. Και με τη βοήθεια του Θεού, πορευτήκαμε το δρόμο τον ανηφορικό με στόχο τη ζωή.

Από πολύ μικρός μπήκα σε δουλειές βοηθητικές στο σπίτι, βοηθώντας τη μάνα μου στα χωράφια, φυλάγοντας προβατίνες και γίδες και μαζεύοντας ελιές. Πήγαινα στο Δημοτικό σχολείο, όπου έκανα και για δύο χρόνια το δάσκαλο, αφού η σπουδαία δασκάλα μου, η Ζωή Σταματέλου με έμαθε να διδάσκω στη δεύτερη τάξη ενός μονοθέσιου σχολείου των έξι (6) τάξεων. Από τότε άρχισα ως δάσκαλος. Τέλειωσα γυμνασιακές σπουδές, πηγαινοερχόμενος Τσουκαλάδες- Λευκάδα και Λευκάδα- Τσουκαλάδες, περπατώντας 12 χιλιόμετρα την ημέρα. Έτσι έγινα και αθλητής με σκληρό συναγωνιστή και σπουδαίο αθλητή και αγωνιστή Λάκη Παπουτσόπουλο.

Δε θα σας κουράσω περισσότερο περιγράφοντας την πορεία της ζωής μου, σεβόμενος το χρόνο σας. Αυτή θα τη διαβάσετε στο βιβλίο και σας βεβαιώνω πως θα το διαβάσετε με πολύ ενδιαφέρον.

Αγαπητοί φίλοι και φίλες, και επίσημοι και ανεπίσημοι, απόψε άκουσα από όλους που μίλησαν για το πρόσωπό μου καλά λόγια, αλλά υποθέτω και από αυτούς που δεν μίλησαν. Λόγια επαινετικά που αποτελούν ύψιστη τιμή για μένα. Ευχαριστώ όλους σας από τα βάθη της ψυχής μου.

Τα λόγια αυτά δεν μου ανήκουν αποκλειστικά. Και να μου επιτρέψετε να τα αφιερώσω: στους γονείς μου, στα αδέλφια μου, στους δασκάλους και καθηγητές μου, στους φίλους και συναθρώπους μου, ζωντανούς και νεκρούς,που με γέννησαν και έζησα αναμεσά τους.

Σας εξομολογούμαι ότι καθημερινά υπενθυμίζω στον εαυτό μου ότι: η ύπαρξή μας, η ψυχολογία μας, τα συναισθήματά μας και η συμπεριφορά μας, οι δράσεις και οι αντιδράσεις μας, εξαρτώνται από τους συνανθρώπους μας, ζωντανούς και νεκρούς.

Ας μη ξεχνάμε ότι η ζωή μας είναι απολύτως δεμένη με τη ζωή των άλλων ανθρώπων. Ας καταλάβουμε όλοι μας ότι: **Ζούμε**, γιατί άλλοι μας γέννησαν. **Τρώμε** τροφή που άλλοι έχουν παράξει. **Φοράμε** ρούχα και παπούτσια και άλλα, που άλλοι έχουν φτιάξει. **Διαβιούμε** σε σπίτια και ταξιδεύουμε με μέσα που άλλοι έχουν δημιουργήσει. **Σκεφτόμαστε** και **ενεργούμε** με γνώσεις και τρόπους που άλλοι μας δίδαξαν και εμπιστεύτηκαν.

Η καθημερινή μας ζωή, ούτε ορίζεται και ούτε υπαγορεύεται μονοδρομικά, αλλά συνδιαμορφώνεται μέσα στη κοινωνία.

Γι’ αυτό όλοι μας πρέπει να έχουμε μια θετική στάση για τη ζωή και να ενεργούμε πάντα με τρόπο που να κάνουμε τη ζωή και τη δική μας και των συνανθρώπων μας, ενδιαφέρουσα, ομορφότερη και καλύτερη.

Για τη λύση των σύνθετων και πολύπλοκων προβλημάτων, προσωπικά ακολουθώ τη μέθοδο « των διαδοχικών προσεγγίσεων» της οποίας είμαι δημιουργός, εμπνεόμενος από τη λαϊκή παροιμία «με μια τσεκουριά το δέντρο δεν κόβεται».

Μέσα μου υπάρχουν και λειτουργούν: η αγάπη για τη δικαιοσύνη, η λογική για τη κατανόηση και συνεννόηση και πάντα η αξιοπρέπεια και ο σεβασμός. **Ο αγώνας μου**, από την αρχή ως σήμερα και ως το τέλος, **είναι και θα είναι διαρκής και επίμονος με συνέχεια και συνέπεια**, ώστε να επιτυγχάνεται ο στόχος. Πιστεύω ότι η δύναμη της θέλησης και το ταλέντο δεν χάνονται, όσα χτυπήματα κι αν δεχτούν. Όμως, για να συμβαίνει αυτό πρέπει να διαθέτουμε για τη ζωή σφαιρική και ολική αντίληψη και όχι μερική και αποσπασματική.

Καθοδηγητικές αρχές στη ζωή μου είχα και συνεχίζω να έχω: την αλήθεια, την αγάπη, την εργατικότητα και την αλληλεγγύη. Αυτές τις αρχές διδάχθηκα από τους γονείς μου, τους δασκάλους μου, την εκκλησία και τον ελληνοχριστιανικό πολιτισμό.

Και αυτές τις αρχές ακολούθησα και ακολουθώ χωρίς παρέκκλιση.

Από αυτές τις αρχές παίρνω δύναμη και αντοχές, γιατί πιστεύω ακράδαντα ότι ζούμε σ’ ένα κόσμο που νομοτελειακά διέπεται από τις γενικές αρχές: **της αιτιότητας και της γενικής ισορροπίας.**

Όπου υπάρχουν ελλείμματα ψάξε για τα πλεονάσματα και όπου υπάρχουν πλεονάσματα ψάξε για τα ελλείμματα.

Στη μέχρι σήμερα πορεία μου είχα ως όπλο τις αρχές και νουθεσίες μιας φτωχής, αλλά τίμιας και αξιοπρεπούς πολύτεκνης οικογένειας που ζούσε στο μικρό χωριό Τσουκαλάδες – Λευκάδας.

Είναι η φωνή του πατέρα μου, που με καθοδηγεί και η ψυχή της μάνας μου που με προστατεύει. Ο πατέρας μου έλεγε: «**ο λόγος σου η δύναμή σου»** και η μάνα μου: «**η ευγένεια και το χαμόγελο, η συμπεριφορά σου**».

**Αυτές, όλες κι όλες, ήταν οι αποσκευές μου, όταν ξεκίνησα το μεγάλο οδοιπορικό μου!**

Ο ορίζοντας ο δικός μου ακολουθεί αυστηρά τον κοινό δρόμο, αλλά όπου δεν βγαίνει, τότε ανοίγω τον δικό μου, το δρόμο του καθήκοντος.

Είμαι πεπεισμένος ότι στη ζωή μας πρέπει να μοιραζόμαστε χαρές και λύπες με τους συνανθρώπους μας, **γιατί όλοι και όλα στο σύμπαν, είμαστε ένα**. **Το να δίνεις στο συνάνθρωπό σου, από τις γνώσεις και τις εμπειρίες σου και κάτι από όσα διαθέτεις, είναι σαν να ανάβεις από τη λαμπάδα σου τα κεριά των άλλων, χωρίς να χάνεις από τη δική σου φλόγα και λάμψη.**

 Η δύναμη της θέλησης και η αλήθεια δεν χάνονται όσα χτυπήματα κι αν δεχθούν. Η εργατικότητα, η τόλμη, το πάθος και το πείσμα δεν είχαν για μένα όρια. Η προσφορά μου ήταν και είναι πάντα ανιδιοτελής.

 Τι με έκανε να κάνω αυτή τη διαδρομή και ποια ήταν τα κίνητρα και η δύναμή μου ;

 Όντας το 7ο παιδί από τα οκτώ της οικογένειας, μοιραία ζούσα σε μια κοινωνία ανθρώπων με διαφορετικές ηλικίες, απόψεις, εμπειρίες και ανάγκες.

 Η θέση του μικρού και λεπτού Ξενοφώντα ή Φώντα ήταν πάντα ανάμεσα από δημογέροντες της γειτονιάς και του χωριού του.

 Μεγάλοι δάσκαλοί μου υπήρξαν: οι γονείς μου και ιδιαίτερα ο σοφός πατέρας μου, αλλά και η απλότητα και καλοσύνη της μάνας μου. Ακολούθησαν τα υπόλοιπα μέλη της οικογένειας μου και η δασκάλα μου, η οποία είχε την δύναμη και την τέχνη να κουμαντάρει ένα μονοτάξιο σχολείο των έξι τάξεων και των ενενήντα μαθητών. Εκτός από τα «καλά» γράμματα μας έμαθε συμπεριφορά και αξίες της ζωής.

Μέντοράς μου ο γείτονας, ο αδιόριστος δάσκαλος, λόγω φρονημάτων, Γεράσιμος Σταματέλος με το ψευδώνυμο ΚΕΛΗΣ, θύμα του εμφυλίου .

 Η συμβολή του ήταν καθοριστική στις μεγάλες αποφάσεις, όταν μάλιστα υπήρχε διάσταση απόψεων με τον πατέρα μου, ως προς την πορεία των γυμνασιακών και πανεπιστημιακών μου σπουδών. Ακολουθούν οι καθηγητές μου στο Γυμνάσιο: Θεοδόσιος Σταματέλος επανομαζόμενος «Μέλιττος», ο Πάνος Ροντογιάννης,οι αδελφοί Μπάμπης και Ξενοφών Περδικάρης,το ζεύγος Πανταζής Κοντομίχης και Ελένη Σταματέλου , ο Γεώργιος Καββαδάς, ο Γεράσιμος Κατωπόδης «Γανιάς» και άλλοι σπουδαίοι.

 Ακολουθούν, οι καθηγητές της Μαρασλείου Παιδαγωγικής Ακαδημίας και του Καποδιστριακού Πανεπιστημίου Αθηνών,των πανεπιστημίων Λονδίνου και Λάνκαστερ (στα μεταπτυχιακά), συνάδελφοι στο Κολλέγιο Αθηνών, οι συνάδελφοι όλων των Οργανισμών και επιχειρήσεων που υπηρέτησα (δημόσιο και ιδιωτικό τομέα) και κυρίως οι μαθητές και φοιτητές μου , με τους οποίους είχα διάλογο, στο τελευταίο δεκάλεπτο της ώρας του μαθήματος.

 Τέλος, κορυφαίος Δάσκαλός μου συνεχίζει να είναι η αιώνια φύση που διέπεται από τους μηχανισμούς του Σύμπαντος και της Γενικής Ισορροπίας. Και βέβαια οι γνώσεις μου μέσα από τα βιβλία.

 Παρέα μου: ο Πλάτων, ο Αριστοτέλης, οι τραγικοί Αισχύλος, Σοφοκλής, Ξενοφών, Θουκυδίδης και Ευρυπίδης, ο Ντοστογιέφσκι, Τολστόι, Μπάλζακ, Καντ.

 Οι ψυχαναλυτές: Φρόυντ, Άντλερ και Γιούγκ, πολλοί Έλληνες συγγραφείς και ποιητές (Βαλαωρίτης, Σικελιανός , Καβάφης, Σεφέρης…) και πάνω απ’ όλα η Ιστορία, η αστροφυσική, η εκπαίδευση κλπ. Και τέλος η ίδια η ζωή.

 **Η στάση μου απέναντι στη ζωή**

Οι δοκιμασίες της ζωής δεν αποτελούν κατάρα. Πολλές φορές αποτελούν έμπνευση και οπωσδήποτε αλάνθαστη πηγή υπομονής και παρηγοριάς.

 Δεν αποποιήθηκα ποτέ τις δοκιμασίες, αρκεί να έχουμε δύναμη να τις αντιμετωπίζουμε. Ποτέ δεν απογοητεύτηκα. Ο καθένας μας έχει συγκεκριμένους τρόπους και αρχές αντιμετώπισης των πραγμάτων που καθορίζουν τη κρίση και την κατεύθυνση των προσπαθειών μας.

 Οι δικές μου αρχές και αξίες που φωτίζουν το δρόμο μου είναι σταθερές: η αλήθεια, η αγάπη, η καλοσύνη και η ομορφιά της ζωής.

 Η συνεχής αυτό-βελτίωση,που είναι το αντίμετρο του εγωϊσμού, αποτελούν τους καθοριστικούς παράγοντες για την επιτυχία των στόχων μου, στη βάση πάντα της κοινωνικής δικαιοσύνης, αλληλεγγύης και υπευθυνότητας.

Βαδίζω πάντα τον ανοιχτό δρόμο με διαφάνεια, με στόχευση και προγραμματισμό. Παραδέχομαι τη τύχη, ως παράγοντα επηρρεασμού, αλλά ως σύνολο διαδοχικών συμπτώσεων που φέρνει η δράση και η αντίδραση.

 Επιδιώκω την αντικειμενικότητα και επιβάλλω την αξιοκρατία και ποτέ δεν αδικώ εν γνώσει μου.

Ποτέ δεν έχασα τη πορεία μου, την ανεξαρτησία του λόγου και τη δίκαιη κρίση μου.

 Η πόρτα μου ποτέ δεν είναι κλειστή και για κανέναν.

**Υλικός Πλούτος:** Σ’ ό,τι αφορά την ανθρώπινη προσπάθεια για συσσώρευση υλικού πλούτου. Ποτέ δεν έχω βάλει τον πλούτο ως αυτοσκοπό ποσοτικοποιημένο, αλλά όπως αυτός προκύπτει, δηλαδή ως αποτέλεσμα προγραμματισμού και του έρωτα για δημιουργία.

Ξοδεύω πάντα βάζοντας προτεραιότητα σύμφωνα με τις ανάγκες και δυνατότητές μου και ποτέ σύμφωνα με το πλήθος των αναγκών μου και των επιθυμιών μου. Έτσι είμαι πάντα συνεπής στις υποχρεώσεις των συναλλαγών μου.

 Συνδιαλέγομαι πάντα με συμπάθεια και κατανόηση και ενεργώ με εγκαρδιότητα, εμπιστοσύνη και αξιοπιστία. Αν όμως με ξεγελάσεις με απάτη τότε δεν ξαναβλέπεις το πρόσωπό μου και επιδιώκω με κάθε μέσο την αποκατάσταση .

 Δεν αισθάνθηκα ποτέ το φόβο, από όπου και αν προέρχεται, αλλά μετράω πάντα τις δυνάμεις μου. Μπορεί πολλές φορές να βρεθώ μόνος, αλλά ποτέ δεν αισθάνομαι μοναξιά. Γιατί έχω τον εσωτερικό μου κόσμο συντροφιά και τη συνείδησή μου κριτή.

 Διεκδικώ την ελευθερία της γνώμης, αλλά ποτέ το αλάνθαστο.

**Εκπαίδευση:**Είμαι οπαδός της διαρκούς εκπαίδευσης και την επιβάλλω στον εαυτό μου. Όμως, μια εκπαίδευση που κέντρο έχει τον άνθρωπο και τον συνάνθρωπο σε γνώση και χαρακτήρα. Μια εκπαίδευση που επιδιώκει τη βελτίωση της ανθρώπινης κοινωνίας, το σεβασμό στον άνθρωπο, στις ιδέες και την ανεκτικότητα που όμως δεν προσβάλλει τον ίδιο τον άνθρωπο.

 Δεν αρκεί να διαθέτουμε πολλές και μεγάλες αίθουσες διδασκαλίας και πολλές πανεπιστημιακές έδρες. Αυτό που χρειάζεται, απαραίτητα, είναι οι καταρτισμένοι, ευγενείς και σοφοί δάσκαλοι, που κάνουν τους νέους να διψούν για μάθηση, να αγαπούν τη ζωή και τη φύση και να υπηρετούν την αλήθεια, τη δικαιοσύνη και τον πολιτισμό.

**Το πολιτικό ιδεώδες:** Το πολιτικό μου ιδεώδες είναι η δημοκρατία και ο κοινοβουλευτισμός, η ανεξαρτησία έκφρασης της γνώμης και ο σεβασμός που αποτελούν το αναφαίρετο δικαίωμα του κάθε πολίτη. Το πάθος για την κοινωνική δικαιοσύνη και υπευθυνότητα είναι ασίγαστο. Παραμένω έλληνας της ελληνοχριστιανικής παιδείας και μαζί οικουμενικός πολίτης.

 Η πολιτική για μένα είναι αρετή, τέχνη και πολιτισμός. Είναι το «μέτρο» κατά Αριστοτέλη, που υπηρετεί τον άνθρωπο.

 Πολιτική που ασκείται με πάθος και ιδιαίτερα με φανατισμό που συνοδεύεται με άγνοια, δεν μπορεί βοηθήσει τους πολίτες και την κοινωνία. Στη περίπτωση οι ηγέτες της πολιτικής κάνουν περισσότερο κακό παρά καλό.

 Το ίδιο ισχύει και με τους θρησκευτικούς ηγέτες.

 Πρέπει να ξεχωρίσουμε εκείνους που τα λόγια τους συμφωνούν με τα έργα τους, που είναι θετικοί και ενεργούν με προγραμματισμό και που με το παράδειγμά τους και τα έργα τους, συνεισφέρουν στην εξύψωση του ανθρώπου ως ατόμου και ως πολίτη της κοινωνίας.

 Αυτό μπορεί να γίνει πραγματικότητα, αν ο πολιτικός, πρώτα και πάνω απ’ όλα, αποκτήσει ο ίδιος αληθινή αξία. Και αυτό μπορεί να συμβεί, αν ο ίδιος ο πολιτικός καταφέρει να κερδίσει τον αυτοσεβασμό και την απελευθέρωσή από το εγώ του. Όταν σέβεται και εφαρμόζει το σύνταγμα και τους νόμους και όταν υπηρετεί με έργα και δικαιοσύνη τον τόπο και τους πολίτες που εκπροσωπεί.

 Διαφορετικά ο πολιτικός καταλήγει σε ρόλο παθητικού παρατηρητή, που δεν αρμόζει σε εκπρόσωπο του λαού.

Αγαπητοί μου συμπολίτες από μένα το μήνυμα της βραδιάς θέλω να είναι:

Να βελτιώνουμε τον εαυτό μας και να εξυψώνουμε την κοινωνία μας με σκληρή και προγραμματισμένη δουλειά, με υπομονή και επιμονή στους στόχους μας και με σκοπό την ανύψωση του ανθρώπου και της ανθρώπινης ζωής.

 Είναι η κατεύθυνση που χρειάζεται ο τόπος και οι πολίτες, προκειμένου να πετύχουμε την δυναμική που απαιτείται για να ξεπεράσουμε τις καθημερινές, τις απρόβλεπτες και ενίοτε χαοτικές καταστάσεις που σήμερα ζούμε.

 Απαιτούμε τον αγνό ανθρωπισμό που τον εκφράζει ο χριστιανισμός, όπως ο Χριστός τον δίδαξε, απαλλαγμένον από τις οποιεσδήποτε εκ των υστέρων παρεμβάσεις και προσθήκες.

 Σας ευχαριστώ που με ακούσατε και που με τιμήσατε με την αποψινή παρουσία και προσοχή σας.

Τέλος, θέλω να ευχαριστήσω το Πνευματικό Κέντρο του Δήμου Λευκάδας για την άρτια οργάνωση της βραδιάς, τη Φιλαρμονική Εταιρία Λευκάδας για την εξαιρετική συμμετοχή της, καθώς και τα ΜΜΕ για την κάλυψη της αποψινής βραδιάς.